
Кытай Эл Республикасынан жана Малайзиядан чыккан жана Евразия экономикалык бирлигинин бажы аймагына ташылып келген, дат баспаган болоттон жасалып муздак калыпка салынган жиксиз түтүктөргө карата демпингге каршы чаранын аракетин узартуу жөнүндө

Үчүнчү өлкөлөргө карата атайын коргоо, демпингге каршы жана компенсациялык чараларды колдонуу жөнүндө протоколдун 109-пунктунун бешинчи абзацына (2014-жылдын 29-майындагы Евразия экономикалык бирлиги жөнүндө келишимдин №  8 тиркемеси) ылайык Евразия экономикалык комиссиясынын Коллегиясы чечти: 
1. «Кытай Эл Республикасынан жана Малайзиядан чыккан жана Бажы бирлигинин бирдиктүү бажы аймагына ташылып келген, дат баспаган болоттон жасалып муздак калыпка салынган жиксиз түтүктөргө карата демпингге каршы алымдарды киргизүү аркылуу демпингге каршы чара колдонуу жөнүндө» Евразия экономикалык комиссиясынын Коллегиясынын 
2013-жылдын 9-апрелиндеги № 65 чечими менен белгиленген демпингге каршы чаранын аракети 2024-жылдын 5-мартын кошуп алган күнгө чейин узартылсын. 
2. Евразия экономикалык бирлигине мүчө мамлекеттердин бажы иштери чөйрөсүндөгү ыйгарым укуктуу мамлекеттик органдары ушул Чечим күчүнө кирген датадан тартып 2024-жылдын 5-мартын кошуп алган күнгө чейин демпингге каршы алымдарды алдын ала алуу үчүн белгиленген тартипте Евразия экономикалык комиссиясынын Коллегиясынын 
2013-жылдын 9-апрелиндеги №  65 чечими менен белгиленген коюмдар боюнча демпингге каршы алымдын алынышын камсыздасын. 
3. Ушул Чечим расмий жарыяланган датадан тартып 30 календардык күн өткөндөн кийин, бирок 2023-жылдын 11-декабрынан эрте эмес күчүнө кирет.

